text: Преяли и препили търсят Спешна помощ в добричко - Любопитно — Стандарт Нюз
  Преяли и препили търсят Спешна помощ в добричко
  Добрич. Коледа не се размина без пътни инциденти в добричко, заяви шефът на КАТ - Пътна полиция Жулиян Минев. В следоледните часове на 25 декември са станали три пътни инцидента, с един сериозно пострадал.
  Мъж от село Чернооково се е преобърнал и е бил затиснат от автомобила. След инцидента е бил в тежко състояние и откаран в болницата за лечение. Същият ден пешеходка е била блъсната в друго добричко село - Преселенци, като жената е била с фрактура и комоцио, но без опасност за живота, по думите на Минев. Третият инцидент е станал в село Божурово - 15-годишен се е блъснал с автомобил в дърво, но се е отървал само с охлузни рани.
  В събота в Спешното отделение на добричката болница бе приет пациент от катастрофа по пътя Добрич - Силистра, каза ръководителят на Спешното отделение д-р Б. Ботев.
  "Стабилен е и няма опасност за живота му, приет е в отделение в болницата с фрактура на бедрото, но разбрах, че има и други четирима пострадали, които са откарани в силистренската болница" - каза д-р Ботев. Той добави, че по празниците през отделението минават както пациенти с вирусни заболявания, така и препили, преяли и употребили наркотици. Най-ниската възраст при прекалилите с употребата на алкохол е 19-20 години, заяви още лекарят, като за пореден път заяви за сериозният проблем пред дежурните в Спешното отделение - липсата на дежурни лични лекари.
  "Това не е от днес и вчера. Само в Добричка област е така - да няма дежурни лични лекари и това не се следи от РЗИ и Здравната каса. На практика за тези 12 почивни дни 250 хил. население в областта е оставено на грижите на двама лекари на дежурство. На смяна се падат по 100-ина пациенти, които преминават през кабинетите, като 90 на сто от тях са болни отпреди празниците" - каза д-р Ботев. Сред сериозните инциденти по празниците лекарите споделиха, че са обработвали пациенти от побой, станал на Бъдни вечер, а на 25 декември е бил приет 20-годишен, наръган с нож при сбиване пред дискотека в града. Неговото състояние е стабилно и няма опасност за живота му, каза д-р Ботев.